Christian Lundgaard skal køre sin bedste sæson i karrieren, hvis målet om at nå i Formel 1 skal lykkes. Foto: TV 2 SPORT

17-årige Christian Lundgaard kører sin første sæson i Formel 3. En sæson, der ifølge danskeren selv kan få stor betydning for fremtiden.

Christian Lundgaards store drøm er at køre i Formel 1 en dag.

Og danskerens kommende sæson kan meget vel afgøre, om den drøm bliver en realitet eller ej. Lundgaard skal i denne sæson køre i den nye, internationale Formel 3-serie, som er stedet, hvor unge kørere skal bevise, at de er klar til at køre på et højere niveau.

- Det er nok den sæson, der er vigtigst i min karriere. Formel 3 er steppet, der kan sende mig i Formel 1, for hvis det går godt, ryger jeg hurtigst muligt i Formel 1. Går det rigtig skidt, ryger jeg nok slet ikke i Formel 1, siger Christian Lundgaard, der kører for Renault.

Sidste år var Christian Lundgaard også en del af Renaults ungdomsprogram, og her imponerede han ved løbet Formel Renault Eurocup 2.0, hvor han sluttede på en samlet andenplads. Endda i sit første år som kører i løbet.

I den sæson kørte han et løb i Monaco, mens Formel 1 også var i Monaco samme weekend.

Her fornemmede Lundgaard, hvilket pres en Formel 1-kørere er under, og samtidig mødte han Renaults teamchef i Formel 1, Cyril Abiteboul. En af de mænd, der i sidste ende bestemmer, hvilke kørere der skal have et sæde i Renaults Formel 1-biler.

- Presset var stort, og det pres skal jeg håndtere til hvert eneste løb. Men jeg er sikker på, at jeg nok skal lykkes, og at jeg beviser, hvad jeg kan over for Renault. Jeg håber at kunne stå øverst på podiet næsten alle gange i denne sæson og vise Renault, hvem de skal satse på, siger Christian Lundgaard.

I denne sæson foregår alle otte løb i Formel 3 i de samme weekender og byer, som Formel 1 også bliver kørt i. Lundgaard får dermed mulighed for at imponere teamchef Cyril Abiteboul, som TV 2 SPORT snakkede med i efteråret. Her talte han godt om Christian Lundgaard og danskerens mulighed for at komme i Formel 1.

- Jeg synes helt klart, han er en Formel 1-kandidat - hvis ikke mere end det. Vi ser noget specielt i ham. Det er derfor, vi støtter ham, sagde Cyril Abiteboul til TV 2 SPORT.

Lige nu er Christian Lundgaard i gang med sæsonforberedelserne med resten af Renaults ungdomshold i Qatar. Formel 3s første løb bliver kørt den 11. maj i Barcelona.